Πλεύση Ελευθερίας

Η Πλεύση Ελευθερίας είναι ένα ελληνικό πολιτικό κόμμα, το οποίο ιδρύθηκε στις 19 Απριλίου 2016 από τη Ζωή Κωνσταντοπούλου.

Ιστορικό
Μετά τη σύναψη δανειακής σύμβασης από την πρώτη κυβέρνηση Τσίπρα, η Ζωή Κωνσταντοπούλου, Πρόεδρος της Βουλής των Ελλήνων, αποχώρησε από το ΣΥ.ΡΙΖ.Α. και συμμετείχε στις εκλογές του Σεπτεμβρίου 2015 ως ανεξάρτητη - συνεργαζόμενη με τη Λαϊκή Ενότητα στην Α΄ Αθηνών. Ωστόσο, το κόμμα δεν συγκέντρωσε το απαραίτητο ποσοστό για να εισέλθει στη Βουλή των Ελλήνων.

Στις 19 Απριλίου 2016, η Ζωή Κωνσταντοπούλου ανακοίνωσε την ίδρυση της Πλεύσης Ελευθερίας. Με βάση την ιδρυτική του διακήρυξη, σκοπός της δράσης του κόμματος είναι: Η Δημοκρατία, η Δικαιοσύνη, η Διαφάνεια, τα Δικαιώματα, η Διαγραφή του χρέους και η Διεκδίκηση των γερμανικών οφειλών του Δευτέρου Παγκοσμίου Πολέμου. Η ιδρυτική εκδήλωση του κόμματος έγινε στις 19 Απριλίου 2016, ενώ στις 5 Ιουλίου 2016, πρώτη επέτειο του Δημοψηφίσματος, κατατέθηκε η Ιδρυτική Διακήρυξη του κόμματος στον Άρειο Πάγο.

Εν όψει των ευρωεκλογών του 2019, η Πλεύση Ελευθερίας συνεργάστηκε με το Κίνημα Δεν Πληρώνω, οι επικεφαλής του οποίου συμπεριλήφθηκαν στο ψηφοδέλτιο του κόμματος. Η Πλεύση Ελευθερίας έλαβε 1,61% και κατέλαβε την 8η θέση,χωρίς να εκλέξει ευρωβουλευτή. Στις βουλευτικές εκλογές που ακολούθησαν, συνεχίστηκε η συνεργασία με το Κίνημα Δεν Πληρώνω. Το κόμμα έμεινε εκτός Βουλής, με 1,47% των ψήφων.

Σε ευρωπαϊκό επίπεδο, η Πλεύση Ελευθερίας συνεργάζεται με το γαλλικό κόμμα Ανυπότακτη Γαλλία και το ισλανδικό Αριστερό-Πράσινο Κίνημα.

Σε πρόσφατες δημοσκοπήσεις παίρνει 1,1%.

Θέσεις 
Οι θέσεις του κόμματος, όπως έχουν διατυπωθεί κατά καιρούς, είναι οι εξής:

 Κατάργηση της βουλευτικής και υπουργικής ασυλίας.
 Διαγραφή του παράνομου χρέους με ενεργοποίηση του πορίσματος της Επιτροπής Αλήθειας Δημοσίου Χρέους. 
 Λογιστικός έλεγχος στις υποθέσεις διαφθοράς, εξοπλιστικών, στα ασφαλιστικά ταμεία και στις δημόσιες επιχειρήσεις και οργανισμούς.
 Δημοψήφισμα για την ακύρωση της Συμφωνίας των Πρεσπών και για συγκρότηση Κοινοβουλευτικής Επιστημονικής Επιτροπής για την ακύρωση της Συμφωνίας.
 Διεκδίκηση των γερμανικών οφειλών βάσει των επισήμων πορισμάτων της Ειδικής Κοινοβουλευτικής Επιτροπής αλλά και του Γενικού Λογιστηρίου του Κράτους και του Νομικού Συμβουλίου του Κράτους. Επιστροφή του κατοχικού δανείου και την επιστροφή των κλεμμένων αρχαιολογικών θησαυρών.
 Ενεργοποίηση του πορίσματος για τη Siemens και διεκδίκηση από την εταιρεία και απονομής δικαιοσύνης, έναντι όλων των υπαιτίων και εμπλεκομένων στο σκάνδαλο.
 Εκδημοκρατισμός της Δικαιοσύνης με συγκρότηση μικτών ορκωτών δικαστηρίων σε όλα τα επίπεδα με πλειοψηφία ενόρκων. Κατάργησης του διορισμού της ηγεσίας της Δικαιοσύνης από την κυβέρνηση.
 Διαγραφή των χρεών των υπερχρεωμένων πολιτών, οικογενειών κλπ.
 Απόλυτη απαγόρευση των πλειστηριασμών α’ κατοικίας και κατάργηση των ηλεκτρονικών πλειστηριασμών.
 Κατάσχεση των περιουσιών των τραπεζιτών και πολιτικών προσώπων που θα κριθεί ότι συνέβαλαν στην υπαγωγή της χώρας στα μνημόνια
 Κλείσιμο όλων των ΜΜΕ προπαγάνδας και διαπλοκής και παροχή κίνητρων για συνεργατικά εγχειρήματα πολιτών για την ενημέρωση.
 Συμμετοχή των πολιτών στις μονάδες αποκατάστασης τάξης που δεν θα είναι τα ΜΑΤ και στα όργανα διαφύλαξης της τάξης και προστασίας του πολιτεύματος.
 Εθνικοποίηση των θετικών στοιχείων των τραπεζών
 Συμμετοχή των πολιτών στις επιτροπές της Βουλής και στις διαδικασίες διαβούλευσης των νομοσχεδίων. Θεσμοθέτηση της πολιτικής αγωγής των πολιτών στις υποθέσεις διαφθοράς και διαπλοκής.
 Απόσυρση από τη Συμφωνία ΕΕ-Τουρκίας για το προσφυγικό καθώς επιτρέπει σε Τούρκους αξιωματικούς και αστυνομικούς να επιχειρούν στα ελληνικά νησιά.
 Επέκταση των χωρικών υδάτων στα 10 μίλια ούτως ώστε να αντιστοιχούν πλήρως στον εναέριο χώρο, ούτως ώστε να λάβει τέλος η αμφισβήτηση από την πλευρά της Τουρκίας.

Αποτελέσματα εκλογών

Βουλή των Ελλήνων

Ευρωπαϊκό Κοινοβούλιο

Έμβλημα
Τα έξι Δ στο λογότυπο του κόμματος σημαίνουν:
Δημοκρατία 
Δικαιοσύνη 
Διαφάνεια 
Δικαιώματα 
Διαγραφή του Ελληνικού χρέους 
Διεκδίκηση γερμανικών οφειλών του Β' Παγκοσμίου Πολέμου

Παραπομπές

Εξωτερικοί σύνδεσμοι
Επίσημη ιστοσελίδα

Ελληνικά πολιτικά κόμματα
Ευρωσκεπτικιστικά κόμματα στην Ελλάδα
Σοσιαλιστικά κόμματα στην Ελλάδα